text: Minister vil ikke redde Esbjergs oliejobs med lavere skat
  19 april 2016 kl. 14.44
  Esbjergs borgmester beder om skattelettelser for at redde arbejdspladser, men ministeren afviser.
  Ingen skattelettelser til olieindustrien.
  Hverken olieselskaberne eller Esbjergs oliearbejdspladser skal sætte næsen op efter, at skatten på nordsøolien bliver lettet ved et kvikfiks.
  Klima- og Energiminister Lars Chr. Lilleholt, Venstre, siger tirsdag til TV SYD, at regeringen er i dialog med branchen om bedre rammevilkår, men at en sænkning af beskatningen ikke indgår i dialogen.
  Sidst i marts meddelte DONG, at de opgiver ny-investeringer i det store Hejre-felt i Nordsøen på grund af svigtende indtjening, efter at dollarprisen er faldet til rekordlave priser.
  Esbjergs Venstreborgmester Johnny Søttrup meddelte dengang, at byen samlet set har mistet omkring 2000 arbejdspladser og han opfordrer regeringen til at lempe oliebeskatningen, men det afviser Lars Chr. Lilleholt tirsdag. Hør ham i klippet øverst i artiklen.
  